Pres. Cyril Ramaphosa het Dinsdag ’n beroep op ryk lande gedoen om die oormaat entstowwe wat hulle gekoop het, aan ander lande te verkoop.
Pres. Cyril Ramaphosa het sy stem by die WGO gevoeg oor die opgaar van entstowwe deur welvarende lande.
Ramaphosa het op ’n aanlyn gesprek van die Wêreld- Ekonomiese Forum (WEF) te velde getrek teen “entstof-nasionalisme”. Hy het daarna verwys dat sekere ryk lande enorme hoeveelhede entstof gekoop het – tot vier keer meer as wat hulle vir hul hele bevolking nodig het.
Hy het die Wêreldgesondheidsorganisasie geloof wat ook onlangs gesê het ryk lande moet hul oormaat entstowwe aan die Covax-inisiatief skenk.
Hy het ’n toespraak aanlyn gelewer as deel van die Davos-dialoë, die gesprekreeks wat vanjaar van 26 tot 29 Januarie virtueel die plek inneem van die WEF se jaarberaad, wat gewoonlik einde Januarie in Switserland gehou word. Dis weens die Covid-19-pandemie uitgestel, maar ’n byeenkoms van wêreldleiers word voorlopig vir Mei in Singapoer beplan.
In sy toespraak het Ramaphosa gesê die Covid-19-pandemie het nie die probleme geskep wat die wêreld nou beleef nie, maar het wel bestaande probleme vererger en wat ’n terugslag vir pogings om dit reg te stel.
Ramaphosa het beklemtoon die wêreld is by ’n kruispad. “Ons taak is nie om die wêreld te herstel tot waar dit was toe die pandemie toegeslaan het nie, maar om ’n nuwe pad te skep na ’n wêreld wat regverdig, vreedsaam, samehorig, veerkragtig en volhoubaar is. Dis net deur multilaterale optrede wat die wêreld sy uitdagings kan oplos.”
Ramaphosa is die uitgaande president van die Afrika-Unie en het in dié hoedanigheid ook gepraat oor hoe die vasteland die pandemie bestuur het, soos die platform vir die verkryging van mediese toerusting wat deur die vasteland geskep is.
Ramaphosa het verwys na die Afrika-vryhandelsooreenkoms wat op 1 Januarie in werking getree het as ’n metamorfose vir handel in Afrika.
Brende het hom ook gevra hoe Suid-Afrika oor vyf tot tien jaar gaan lyk indien sy nuwe ekonomiese plan suksesvol is.